**Lisa 2. Vastus uue Euroopa Bauhausi avalikule konsultatsioonile (4000 tähemärki)**

|  |
| --- |
| Eesti uus üleriigiline planeering kannab mõtet, et elukeskkonna edendamisel tuleb järgida kvaliteetse ruumiloome aluspõhimõtteid. Kvaliteetne ruum tähendab mitmekesist, funktsionaalset, kohaväärtuspõhist, kõigile ühiskonnagruppidele võrdseid võimalusi pakkuvat, ligipääsetavat ning kultuuripärandit ja elurikkust hoidvat turvalist keskkonda. Ruumiline planeerimine ja ehitatud keskkond peavad toetama erinevate elanike rühmade sidusust, vähendades ruumilist eraldatust ja soodustades ligipääsetavust ning erineva sotsiaalse taustaga inimeste omavahelist suhtlust. Kriteeriume tuleb silmas pidada nii asulate tihendamisel ja uusehitiste lisamisel kui ka olemasoleva keskkonna hõrendamisel ja hoonete lammutamisel.  Elukeskkonna arendamisel ja taskukohase eluasemesektori loomisel soovime, et uue ja/või olemasoleva taristu (sh hoonefondi) renoveerimisel on nii planeerimise, projekteerimise, ehitamise, haldamise kui ka hilisema võimaliku lammutamise faasis arvestatud Uue Euroopa Bauhausi (UEB) põhimõtetega.  Selguse huvides tuleks EL tasandil tunnustada UEB põhimõtete samaväärsust Davosi ja Eesti oma kvaliteedipõhimõtetega. UEB väärtused “kestlik, kaasav, kaunis” on heas kooskõlas Eesti kvaliteetse ruumi 12 aluspõhimõtte ja Davosi ruumikvaliteedi 8 kriteeriumiga ning algatus on suureks toeks elukeskkonna kvaliteedi tõstmisel. UEB põhimõtteid on rakendatud mitmetes välisvahendite toetusmeetmetes, sh kortermajade renoveerimisel, eakate kodude rajamisel, liikuvusprojektides, aga ka riigi toetatud KOV üürielamuprogrammis.  Samuti on UEB väärtustest juhindutud mitmete arhitektuurivõistluste elluviimisel, sh nt Ukraina peremajade rajamisel. UEB põhimõtteid kannab ka 2014. aastal alguse saanud “Hea avalik ruum” programm, mille raames on EL vahendite toel elavdatud paljusid linnasüdameid üle Eesti. Kliimaministeerium on BuildEst projekti raames välja töötanud juhise UEB põhimõtete rakendamiseks korterelamute rekonstrueerimisel. UEB väärtustele peaks toetuma ka taskukohaste eluasemete sektor, mille loomiseks on Kliimaministeerium alustamas koostööd EIBga.  Eestile on oluline, et UEB põhimõtted oleksid jätkuvalt esindatud EL tasandi algatustes, mis puudutavad ruumiloomet tervikuna, sh eluasemesektori ja taristuprojektid. Samuti toetame uue Euroopa Bauhausi ressursside paremat suunamist maapiirkonna tõmbekeskuste (sh ajalooliste linnasüdamete) taaselustamisele, järgides naabruskonnapõhist lähenemist. Eeskätt näeme vajadust UEB põhimõtetest juhindumiseks elukeskkonna arendamise toetusmeetmete üldpõhimõtete, toetuste andmise tingimuste ja toetusvoorudes esitatavate taotluste hindamise kriteeriumite väljatöötamisel. UEB põhimõtete rakendamisel peab arvestama elukeskkonna majandusväärtuse kasvu pikas vaates, samuti jälgima seda, et ei kasvaks valdkonna halduskoormus või bürokraatia.  See aitaks kiiremini ja paremini ellu viia ka koostatavas uues üleriigilises planeeringus seatud kvaliteetse ruumiloome põhimõtteid, mille üheks oluliseks eesmärgiks on kahanevate asulate hoidmine ja kohaidentiteedi toetamine ning ruumilise kvaliteedi tugevdamine. EL investeeringud toetaksid märkimisväärselt “Hea avalik ruum” programmi mõju võimendamist ja jätkutegevuste elluviimist. Oluline on, et uue Euroopa Bauhausi rahalised meetmed toetaksid sihistatumalt väikevaldade ja -linnade projekte, mis hõlmavad UEB põhimõtete edendamist.  Üheks läbivaks teemaks UEB põhimõtetes on elukeskkonna mitmekesisuse ja sotsiaalse sidususe tõstmine. See tähendab eluasemetüpoloogia mitmekesistamist ja erineva kasutusotstarbega hoonete ja/või ruumide põimimist elukeskkonnas. Peame vajalikuks täpsustada riigiabi reeglite kohaldamist eluasemepoliitika ja renoveerimislaine elluviimisel. Oluline on toetada naabruskonnapõhist lähenemist, kus on koos erineva omandivormi ja funktsiooniga hooned ja ruumid. Peab olema selge, kuidas toetada kortermajade rekonstrueerimist, eelkõige selliste kortermajade puhul, kus asuvad ka äripinnad (sh varjumise funktsiooniga) või kohaliku omavalitsuse üüripinnad. |